“ረመዳንን ለወቅታዊ ችግራችን መሸጋገሪያ እንጠቀምበት” – ጠቅላይ ሚኒስትር ዶክተር አብይ አህመድ
አዲስ አበባ፡- የኢፌዴሪ ጠቅላይ ሚኒስትር ዶክተር ዐቢይ አህመድ ዛሬ የሚጀምረውን የረመዳን ፆም አስመልከቶ ትላንት ለእስልምና እምነት ተከታዮች ባስተላለፉት የእንኳን አደረሳችሁ መልዕክት “ታላቁ የረመዳን ወር የተቀደሰ የፆም፣ የፀሎትና የመንፈሳዊነት ወር ሲሆን ከአምስቱ የእስልምና መሰረቶች ውስጥ የሚመደብ ነው፡፡ የረመዳን ወር ቁርዓን የወረደበት፣ የተባረከች ሌሊት “የመወሰኛይቱ ሌሊት” ትባላለች ያሉት ጠቅላይ ሚኒስትሩ፥ በዚህች ሌሊት የሚተገበር መልካም ተግባርም ከአንድ ሺህ ወራት መልካም ተግባራት የላቀ ምንዳ እንዳለው በቁርአን መጠቀሱንም አንስተዋል። እንደ ወትሮው ቢሆን ይህ መልዕክት የወራት ሁሉ አውራ ለሆነው የረመዳን ወር እንኳን አደረሳችሁ በሚል በጎ ምኞት ዙሪያ ብቻ ያጠነጥን ነበር ያሉት ዶክተር አብይ፣ የዚህ ዓመት ግን ዓለም በኮሮናቫይረስ በተጠቃችበትና ወረርሽኙን ለመከላከል አለመጨባበጥ፣ መራራቅና በቤት መወሰን ዋና የመከላከያ መንገድ ሆነው በሚተገበሩበት ጊዜ ነው የዋለው ብለዋል። የኮሮናቫይረስ ወረርሽኝ ስርጭትን ለመከላከል ሲባል በመላው ዓለም መስጊዶችን ጨምሮ ቤተ እምነቶች ሁሉ መዘጋታቸውንም አስታውሰዋል። “የእስልምና ሊቃውንትእንደሚያብራሩት አላህ በቸርነቱ ችግሩን አስወግዶ በነፃነት እንድናመልከው ያስችለን ዘንድ በየቤታችን ሆነን ለፈጣሪያችን መፀለይ እና መማፀን እንችላለን” ብለዋል። በቀላሉ የሚተላለፉ የኮሮናቫይረስ ዓይነት ወረርሽኞች ሲከሰቱ መወሰድ ስላለባቸው የጥንቃቄ ዕርምጃዎች ነብዩ መሃመድ ያስተማሩትን በዚህ ወቅት አበክረን ልንተገብረው ይገባልም ብለዋል። ነብዩ መሃመድ የወርሽኞችን መስፋፋት ለመከላከል ካስተማሩት አንዱ የሰዎችን እንቅስቃሴዎች መገደብ መሆኑንም ጠቅላይ ሚኒስትር ዶክተር ዐቢይ አስታውሰዋል። የኮሮናቫይረስ ወረርሽኝን ለመከላከል እየተደረገ ያለው ሌላኛው የጥንቃቄ ዕርምጃ በቫይረሱ የተያዙ ሰዎችን በልዩ ማቆያ ስፍራ ለይቶ ማስቀመጥ ነው ያሉ ሲሆን፥ ይህ መከላከያም አቡዳውድ እንደዘገቡት “በተላላፊ በሽታ የተጠቁትን ከጤነኞች ለዩዋቸው” በማለት ነብዩ መሐመድ ካስተማሩት ትምህርት ጋር የተስማማ መሆኑንም አስታውቀዋል። የእስልምና እምነት ተከታዮች በበሽታው የተያዙ ሰዎችን ለመለየት ከጤና ባለሙያዎች ጋር ተባባሪ እንደምትሆኑ ሙሉ እምነቴ ነው ያሉት ዶክተር አብይ፤ “ንጽሕና የእምነት ክፍል ነው ብለው ነብዩ መሐመድ እንዳስተማሩትም የቤተሰባችንንና የአካባቢያችንን ንፅሕና በመጠበቅ ኮሮናቫይረስን በእምነትም በምግባርም እንከላከለው” ሲሉም ጥሪ አቅርበዋል። “የረመዳን ወር አንዱ ትልቅ እሴት ዘካ እና ሰደቃ ናቸው” ያሉት ጠቅላይ ሚኒስትር ዶክተር ዐቢይ፥ ዘካ በታወቀ ተመን ከሀብት ላይ ለችግረኞች የሚሰጥ ሲሆን፥ ሰደቃ ግን በብዙ መልኩ ሊደረግ የሚችል መሆኑንም አስታውቀዋል። በኮሮና ወረርሽኝ ምክንያት ኢኮኖሚው መቀዛቀዙን በማንሳትም፤ መንግሥት ኢኮኖሚውን ለመደገፍ ሁለትንተናዊ ጥረት እያደረገ መሆኑን እና ከእያንዳንዱ ዜጋ የሚጠበቀውን ለማድረግ ግን ይህ የረመዳን ወር መልካም ዕድል መሆኑንም ጠቅላይ ሚኒስትር አብይ ጠቅሰዋል። ረመዳንን ለወቅታዊ ችግራችን መሸጋገሪያ እንጠቀምበት በማለት፤ የዚህ ዓመት ዘካ እና ሰደቃን ንግዳቸው ለተቀዛቀዘባቸው፣ የቤት ኪራይ የሚከፍሉትን ላጡ፣ የትምህርት ቤት ክፍያ ለመክፈል ለተቸገሩ፣ ልጆቻቸውን የሚያበሉት ላጡ ማዋል እንደሚገባም ጠቅላይ ሚኒስትር ዶክተር አብይ አህመድ አሳስበዋል። ዶክተር አብይ አህመድ ለመላ የእስልምና እምነት ተከታዮች ያስተላለፉትን የእንኳን አደረሳችሁ ሙሉ መልዕክት ገጽ 15 ላይ ያገኙታል፡፡አዲስ ዘመን  ሚያዝያ 16/2012በጋዜጣው ሪፖርተር